text: Måske hjælp til ofre for smeltevand
  17 januar 2011 kl. 19.17
  Stormflodsrådet kan måske hjælpe ofre for oversvømmelser - bl.a. omkring Kolding Å - med erstatning for skaderne.
  Det skriver Nyhedsbureauet Newspaq mandag.
  
  Fra åer og søer
  - Det er muligt, at vi skal dække nogle af de skader, der er i øjeblikket - for så vidt der er tale om oversvømmelser fra åer eller søer, forklarer sekretarietschefen i Stormrådet, Mogens Hansen.
  - Der skulle være ret høj vandstand i Storeåen i Holstebro, i Kolding og så på Bornholm. Det er det, jeg har hørt, men der er sikkert mange andre steder også, siger Mogens Hansen til Newspaq.
  
  Vandstanden måles
  Stormrådet bestyrer den lovbestemte stormflodspulje, som er fælles for alle forsikringsselskaber. De dækker skader i forbindelse med oversvømmelser.
  Nu skal vandstanden så måles de berørte steder. Derefter skal eksperter vurdere, hvor usædvanlig vandstanden er - altså om det er noget der sker sjældnere end hvert 20. år.
  
  Her anmelder du din skade
  Hvis man skal have sin skade dækket af Stormflodspuljen, så skal man anmelde skaderne til sit eget forsikringsselskab. Hvis Stormrådet ikke vurderer, der er stormflod i dit område, så er spørgsmålet om erstatning op til din egen forsikring.
  